
	REPUBLIKA HRVATSKA
OPĆINSKI PREKRŠAJNI SUD U ZAGREBU
Zagreb, Avenija Dubrovnik br. 8

Poslovni broj: Pp-6113/2025

U IME REPUBLIKE HRVATSKE

P R E S U D A
	
Općinski prekršajni sud u Zagrebu po sucu Valeriji Radić uz sudjelovanje zapisničarke Danijele Brebrić u prekršajnom postupku protiv okrivljenika Antonia Butića, zbog djela prekršaja iz čl. 71. st. 1. toč. 6. Zakona o nabavi i posjedovanju oružja građana (NN 94/18, 42/20, 114/22) povodom optužnog prijedloga PU Zagrebačke, III. Policijske postaje Zagreb, klasa: 211-07/25-5/10446, nakon glavne rasprave javno je objavio 15. svibnja 2026.,  

p r e s u d i o    j e

I. Temeljem čl. 183. Prekršajnog zakona (NN 107/07, 39/13, 157/13, 110/15, 70/17, 118/18, 114/22),

Okrivljenik: Antonio Butić, rođen 20.02.1985., OIB: 59165420442, s prebivalištem u Zagrebu, Ulica Topola 12, prekršajno kažnjavan,

				          k r i v   j e 

 što je 15. travnja 2025. u 12:15 sati u Zagrebu, na benzinskoj postaji Crodux, Slavonska avenija 11 C, prilikom plaćanja natočenog goriva iz torbice koju je nosio oko vrata izvadio plinski pištolj - revolver marke Zoraki, model RZ-TD-3, call 9 mm, tv. Broja A3IZR37YTO1-2400496, srebrne boje, s crnom drškom, oružje C kategorije, a koji je potom vratio u torbicu i iz torbice izvadio osobnu iskaznicu koju je predao djelatniku BP kao zalog da će se vratiti i platiti natočenog goriva jer nije imao novaca, a koji događaj je uznemirio djelatnika Luku Kelekovića te druge kupce benzinske postaje, 

dakle, oružje C kategorije na javnom mjestu učinio vidljivim drugim građanima, odnosno nosio na način na koji druge građane uznemiruje,   

čime je počinio prekršaj iz čl. 71. st. 1. toč. 6. Zakona o nabavi i posjedovanju oružja građana, 

	pa mu se na temelju navedenih propisa izriče:

NOVČANA KAZNA  u iznosu od 1.000,00 (tisuću eura) eura.
							
II. Temeljem čl. 33. st. 11. Prekršajnog zakona okrivljenik je obvezan platiti. novčanu kaznu u roku od 15 dana po pravomoćnosti ove presude, a ukoliko u roku koji mu je određen za plaćanje novčane kazne uplati dvije trećine izrečene novčane kazne, smatrat će se da je novčana kazna u cjelini plaćena. 

III. Novčanu kaznu ili dvotrećinsku novčanu kaznu okrivljenik je obvezan platiti odabirući odgovarajuću od priloženih uplatnica, a u protivnom će se postupiti po odredbama članka 34. Prekršajnog zakona.

IV. Temeljem odredbe članka 139. stavka 3. u vezi članka 138. stavka 3. točke 3. Prekršajnog zakona okrivljenik je obvezan naknaditi troškove prekršajnog postupka u paušalnom iznosu od 50,00 (pedeset eura) eura u korist Državnog proračuna prema priloženoj uplatnici u roku 15 dana po pravomoćnosti ove presude, jer će se u protivnom postupiti po odredbama članka 152. stavka 4. i 11. Prekršajnog zakona.
            
O b r a z l o ž e n j e
	
	1. PU Zagrebačka, III. Policijska postaja Zagreb, klasa: 211-07/25-5/10446 od 25. travnja 2025. podnijela je optužni prijedlog protiv okrivljenika, zbog djela prekršaja činjenično i pravno opisanih u izreci ove presude.
2. Postupak je proveden je bez nazočnosti i prethodnog ispitivanja okrivljenika, temeljem čl. 167. st. 3. Prekršajnog zakona, budući da isto nije nužno za pravilno i zakonito provođenje postupka i donošenje odluke, a okrivljenik se u tijeku postupka nije odazvao na uredno primljen sudski poziv za 25.06.2025., nedolazak nije opravdao, niti je obranu iznio pisanim putem, unatoč upozorenju s poziva kako obranu može iznijeti i pisanim putem. Također je za napomenuti da je okrivljenik pozivan i na ročišta za dane 27.10.2025., 09.12.2025., 05.02.2026. koji pozivi su se vratili s naznakom da je isti obaviješten, nije podigao pošiljku. 
3. Sud je proveo postupak u kojem je pročitao i izvršio uvid u obavijest iz čl. 109. a st. 1. Prekršajnog zakona na str. 4 spisa, iz koje je vidljivo da je istu obavijest okrivljenik primio, zapisnik o ispitivanju osumnjičenika dana 17.04.2025. od strane III policijske postaje Zagreb, snimku video nadzora i izvadak iz prekršajne evidencije.
4. Iz zapisnika o ispitivanju osumnjičenika Antonia Butića, koji je ispitan od strane III PP dana 17.04.2025. a koji je propisano upozoren sukladno odredbama Zakona o kaznenom postupku, proizlazi da je pištolj koji je izvadio iz torbice dana 15.04. na Croduxsovoj benzinskoj postaji legalno kupio u Tomašićevoj ulici, a radi se o plinskom pištolju koji su mu dana 17.04. uzeli u policijskoj postaji Dugo Selo.   
5. Uvidom u video snimku - video nadzor, koju snimku je u spis dostavio tužitelj, vidljivo je kako muška osoba stoji ispred blagajne, te iz torbice koju nosi oko vrata vadi pištolj, a uz njega se nalazi još jedna muška osoba, te se isti međusobno naguravaju, da bi zatim isti vratio pištolj u torbicu. Na snimci se vidi da iza blagajne stoje dva djelatnika benzinske postaje. 
6. Iz izvatka iz prekršajne evidencije proizlazi da je okrivljenik pravomoćno prekršajno kažnjavan dana 17.04.2025. za istovrsno djelo prekršaja po Općinskom sudu u Sesvetama, broj Pp-1071/2025. 
7. Na temelju tako provedenog postupka, sud je utvrdio da je okrivljenik počinio djelo prekršaja za koje se tereti na način opisan u izreci ove presude, pa ga je stoga proglasio krivim i izrekao mu primjerenu novčanu kaznu. 
8. Temeljem čl. 36. Prekršajnog zakona kod odmjeravanja kazne uzete su u obzir sva okolnosti koje utječu na istu, tako da je sud kao otegotnu okolnost uzeo dosadašnju prekršajnu kažnjavanost, dok posebnih olakotnih nije našao, pa se izrečena kazna smatra primjerenom težini počinjenog prekršaja okrivljenika. 
9. Temeljem u izreci citiranih propisa, kako je okrivljenik proglašen krivim, to je obvezan naknaditi troškove postupka u paušalnom iznosu, koji je odmjeren s obzirom na složenost i duljinu trajanja postupka.
	
U Zagrebu, 15. svibnja 2026.
   Zapisničar									     Sudac
Danijela Brebrić 	 							Valerija Radić 



UPUTA O PRAVNOM LIJEKU:
Protiv presude dopuštena je žalba  u roku od 8 dana od dana dostave prijepisa presude.  Žalba se podnosi Općinskom prekršajnom sudu u Zagrebu, Avenija Dubrovnik br. 8 - u dva  primjerka, a o žalbi odlučuje Visoki prekršajni sud Republike Hrvatske.

1. Okrivljeniku Antonio Butić, Zagreb, Ulica Topola 12

1. Pismohrana-ovdje

